Vermeende renosterstroper in Gravelotte aangekeerArgieffoto (Foto: Pete Ball/Pixabay) *Waarskuwing: Foto’s onderaan die berig kan ontstellend wees vir sensitiewe kykers. ŉ Vermeende renosterstroper is Vrydagoggend in Gravelotte in Limpopo in hegtenis geneem. Brig. Motlafela Mojapelo, woordvoerder van die polisie, sê lede van die plaaswag en die eenheid vir bedreigde spesies is ontbied ná geweerskote op ŉ plaas gehoor is. “ŉ Toyota-dubbelkajuitbakkie is op die Eiland-pad naby Letsitele opgemerk en die verdagtes is voorgekeer. Een verdagte is omstreeks 05:00 in hegtenis geneem, maar twee persone het gevlug.” Tydens ŉ soektog het beamptes beslag gelê op ŉ jaggeweer, ammunisie, twee renosterhorings en ander jagtoerusting. “ŉ Verdere ondersoek is op die plaas van stapel gestuur waar een renoster doodgeskiet is. Albei horings is van die karkas verwyder. ŉ Gewonde renoster is later gevind – die verdagtes het nie dié renoster se horings verwyder nie.” Lt.genl. Thembi Hadebe, provinsiale polisiekommissaris, het die lede van die plaaswag geloof vir hul waaksaamheid en dat hulle met die polisie saamgewerk het om die verdagte aan te keer. “Dit is noodsaaklik dat hulle ons oë en ore is in die stryd teen misdaad. Dit is belangrik dat enigiemand wat misdadige aktiwiteit sien, dat dit dadelik by die polisie aangemeld word,” het Hadebe bygevoeg. Die 43-jarige verdagte sal na verwagting Maandag in die Nkoankoa-landdroshof verskyn op aanklag van renosterstropery, die besit van renosterhorings en die onwettige besit van ŉ vuurwapen.